《放歌赠宋君仲温》
元代·沈铉

宋君旷荡士，儒服非狂生。
笔扫千军陈，胸藏数万兵。
銛豪破纸竟何益，按图折御分纵横。
鱼丽鸟翼谈者易，野雉家鸡人目盲。
当时管乐已黄土，白璧往往遭蝇营。
荒城不启尘四塞，拔剑斫地浮云行。
十年驱走尚豪侠，许人一诺千金轻。
低头拜东野，捐官识韩荆。
苦心为知己，嗜胆报仇争。
挽辂西入关，装刀从北征。
途穷亦知时不利，俯首抑气随将迎。
萧萧破屋漏星雨，妻子顾笑形神清。
东家小儿夸褶鞍，西家老奴项领成。
尔独胡为昧生理，长躯七尺夸人英。
城头雨声如建瓴，泥污厚地天无晴。
我留君家醉十日，谑浪颠倒呼侬伧。
请君弃掷几上笔，为君拾留墙角檠。
眼中世事如转目，勿谓贫贱忘交情。
气酣中热双耳赤，细语向人肝胆倾。
玉壶击缺歌浩浩，不作老腐咿嘤声。
促君起望东南气，三台泰阶何夕平。
我有长策，君有长缨。
危可安，乱可宁。
慎勿轻受虞人旌，慎勿虚看处士星。
丈夫事业须磊落，富贵逼君君莫惊。

作者简介：元明间浙江钱塘人，字鼎臣。博学，精于《春秋》。元末，居嘉兴，教授生徒。张士诚屡征不就。入明，召修礼书，授太常博士，以母老辞归。复征至京卒。有《希贤集》。